**Oedfa: Y Pasg – Iesu y Brenin**

***(Mae’r gwasanaeth yma wedi ei seilio ar gyflwyniad PowerPoint, felly mae’n rhaid cael laptop, sgrin a thaflunydd / projector i’w ddefnyddio.)***

Mae croeso i chi newid pob cân/emyn am rai gwahanol, os felly cofiwch wneud ‘hide slide’ neu ‘delete slide’ ar y Ppt i gael gwared â’r caneuon sydd wedi eu gosod yno. Cofiwch addasu’r iaith/cynnwys i siwtio’ch plant a’ch ardal (e.e. newid ‘roedd o’ i ‘roedd e’ ac yn y blaen).

**Sleid 1:** 3 croes i’w ddangos tra mae pobl yn cyrraedd.

**Sleid 2**: Sleid ddu – tra mae’r llefarydd yn siarad.

* Croeso i wasanaeth y Pasg. Dyma amser i Gristnogion ar draws y byd ddathlu fod Iesu Grist yn fyw. Er nad ydyn ni’n gallu ei weld â’n llygaid mae’r Beibl yn dweud yn glir fod Iesu yn y nefoedd yn eistedd ar ei orsedd ac yn gofalu am bawb sy’n credu ynddo.

Cydganwn emyn sy’n moli Brenin nef. (Caneuon Ffydd 414: Graham Kendrick, cyf. Arfon Jones)

(Penillion 1, 2 a 4)

**Sleidiau 3-8**: Geiriau’r emyn isod

Mae’n dod, mae’n dod, mae’r Brenin yn dod,

Croesawn ef:

Hardd Frenin y gogoniant yw

O orsedd nef.

Dewch, bobol, gyda ni i foli

Brenin nef:

Gorseddau’r duwiau ffug ddinistrir

Ganddo ef.

**Sleid 9:** Sleid ddu. O ddiwedd yr emyn hyd at y gair ‘brenin’.

**Sleid 10:** Coron (ar y gair ‘brenin’).

* Ers y cychwyn cyntaf mae pobl wedi bod yn galw Iesu yn frenin. Dyma eiriau’r sêr-ddewiniaid wrth iddyn nhw chwilio am y baban Iesu,

“Ble mae'r un sydd newydd gael ei eni yn **frenin** yr Iddewon? Gwelon ni ei seren yn codi yn y dwyrain, a dŷn ni yma i dalu teyrnged iddo.” (Mathew 2 :2)

Dyma ddwedodd Andreas wrth ei frawd ar ôl iddo gyfarfod â Iesu:

Andreas: Simon! Simon! Gwranda. Mae gen i newyddion pwysig i ti. Dŷn ni wedi dod o hyd i'r Meseia, yr un sydd wedi ei eneinio'n frenin. (Ioan 1:40)

* Doedd gan Iesu ddim palas na choron. Doedd o ddim yn ddyn cyfoethog. Ond roedd pobl yn gwybod ei fod yn wahanol. Dro ar ôl tro yn y Testament Newydd mae pobl yn sôn am Iesu fel Brenin.

**Sleid 11:** Sleid ddu, tra mae’r darllenydd yn dod ymlaen ac yn paratoi i ddarllen.

**Sleidiau 12-16**: Y darlleniad

* **Daw’r darlleniad yma o Luc, pennod 19, adnodau 28 i 38.**

**Marchogaeth i Jerwsalem**

....aeth Iesu yn ei flaen i gyfeiriad Jerwsalem. Pan oedd ar fin cyrraedd Bethffage a Bethania wrth Fynydd yr Olewydd yn ymyl Jerwsalem, dwedodd wrth ddau o'i ddisgyblion,  “Ewch i'r pentref acw sydd o'ch blaen. Wrth fynd i mewn iddo, dewch o hyd i ebol wedi ei rwymo — un does neb wedi bod ar ei gefn o'r blaen. Dewch â'r ebol i mi. Os bydd rhywun yn gofyn, ‘Pam ydych chi'n ei ollwng yn rhydd?’ dwedwch wrthyn nhw, ‘Mae'r meistr ei angen.’”

Felly i ffwrdd â'r ddau ddisgybl; a dyna lle roedd yr ebol yn union fel roedd Iesu wedi dweud. Wrth iddyn nhw ei ollwng yn rhydd, dyma'r rhai oedd biau'r ebol yn dweud, “Hei! Beth ydych chi'n ei wneud?”

“Mae'r meistr ei angen,” medden nhw. Pan ddaethon nhw â'r ebol at Iesu dyma nhw'n taflu eu cotiau drosto, a dyma Iesu'n eistedd ar ei gefn.

Wrth iddo fynd yn ei flaen, dyma bobl yn taflu eu cotiau fel carped ar y ffordd.

Pan gyrhaeddon nhw'r fan lle mae'r ffordd yn mynd i lawr o Fynydd yr Olewydd, dyma'r dyrfa oedd yn dilyn Iesu yn dechrau gweiddi'n uchel a chanu mawl i Dduw o achos yr holl wyrthiau rhyfeddol roedden nhw wedi eu gweld:

“Mae'r Brenin sy'n dod i gynrychioli'r Arglwydd wedi ei fendithio'n fawr!”

*[Os oes ganddoch chi blant ifanc iawn mae’n bosib eu cael i weiddi gyda’i gilydd, “Hosanna Haleliwia! Hosanna Haleliwia! Mae’r Brenin yn dod! Mae’r Brenin yn dod!” Hefyd, beth am iddyn nhw chwifio dillad neu ddail palmwydd wedi eu gwneud o bapur?]*

**Sleid 17**: Sleid ddu

* Roedd y bobl ar y stryd yn deall fod Iesu yn frenin oedd yn cynrychioli Duw. Roedd e’n wahanol i bob brenin arall a fu erioed. Roedd e’n frenin addfwyn oedd yn llawn cariad.

“Dywed wrth bobl Seion, ‘Edrych! Mae dy frenin yn dod! Mae'n addfwyn ac yn marchogaeth ar asen; ie, ar ebol asyn.’” (Mathew 21:5)

**Sleid 18**: Iesu’n gwella’r claf o’r parlys.

* Roedd Iesu’n **dweud** pethau mawr ac yn **gwneud** pethau mawr. Roedd e’n dweud mai ef oedd mab Duw, ac mai’r unig ffordd at Dduw oedd drwyddo ef. Roedd e’n cyflawni gwyrthiau rhyfeddol, yn gwella cleifion, yn troi dŵr yn win, yn tawelu’r storm ac yn dod a pobl yn ôl o farw’n fyw.

**Sleid 19**: Arweinwyr Iddewig blin.

* Oherwydd hyn roedd arweinwyr Iddewig yn ei gasáu ac roedden nhw’n chwilio am ffordd i’w dawelu, yn wir ei ladd.

**Sleid 20**: Sleid ddu

* Roedd Jwdas Iscariot yn un o ddisgyblion Iesu, ond doedd e ddim yn ddyn gonest. Dyma hanes Jwdas Iscariot o Ioan pennod 12,

Chwe diwrnod cyn Gŵyl y Pasg cyrhaeddodd Iesu Bethania, lle roedd Lasarus yn byw. Roedd swper wedi ei drefnu i’w anrhydeddu. Daeth Mair i mewn gyda jar o bersawr drud iawn. Tywalltodd y persawr ar draed Iesu ac wedyn sychu ei draed gyda'i gwallt. Roedd arogl y persawr i'w glywed drwy'r tŷ i gyd. Dyma Jwdas Iscariot yn protestio,

Jwdas: (Llais blin/gweiddi): “Roedd y persawr yna'n werth ffortiwn! Dylid bod wedi ei werthu, a rhoi'r arian i bobl dlawd!”

Ond doedd e ddim wir yn poeni am y tlodion. Beth oedd tu ôl i'w eiriau oedd y ffaith ei fod yn lleidr. Roedd Iesu a'i ddisgyblion yn rhannu un pwrs, a Jwdas oedd yn gyfrifol amdano, ond byddai'n arfer helpu ei hun i'r arian.

**Sleid 21**: Jwdas yn derbyn arian i fradychu Iesu.

* Yn fuan ar ôl hyn gwelodd Jwdas ei gyfle i gael mwy o arian.

Jwdas: Es i at y prif offeiriad a gofyn, “Faint wnewch chi dalu i mi os wna i ei fradychu e?” Dyma nhw’n addo rhoi 30 darn arian i mi. Roeddwn i wrth fy modd! Ac fe roedden nhw’n hapus iawn hefyd. Roeddwn i’n aros am gyfle i fradychu Iesu. Roeddwn i eisiau bod yn ddyn cyfeothog. *(Beth am gael bag yn llawn arian sy’n gwneud sŵn wrth ei symud?)*

**Sleid 22**: Jwdas yn bradychu Iesu.

* Daeth cyfle Jwdas Iscariot yn fuan iawn. Ar ôl bwyta swper gyda’i ddisgyblion am y tro olaf, aeth Iesu i Ardd Gethsemane i weddïo. Roedd Jwdas yn gwybod yn union ble oedd Iesu, a dyma fe’n cyrraedd yno gyda tyrfa yn cario pastynau a chleddyfau. Arestiwyd Iesu a rhedodd y disgyblion i ffwrdd mewn ofn.

**Sleid 23:** Sleid ddu

* Er fod Iesu’n fab Duw, ac yn frenin, roedd yn frenin addfwyn, oedd yn fodlon rhoi ei hun yn aberth er mwyn i bawb sy’n credu ynddo gael bywyd tragwyddol. Gadawodd i’r milwyr ei arestio ac aeth yn dawel i sefyll ei brawf gerbron Peilat, y llywodraethwr Rhufeinig.

Fe ganwn nawr am y Brenin addfwyn. (Caneuon Ffydd 429: Graham Kendrick cyf. Arfon Jones)

(3 pennill)

**Sleidiau 24-29**: Geiriau’r emyn isod

Addfwynaf Frenin, dynol a dwyfol Un,

Rhyfeddod nef ei hun, yn ddyn ac yn Dduw:

Tragwyddol Air y nef, Crëwr yn gnawd yw ef,

yma yn plygu lawr a golchi ein traed.

O’r fath ddirgelwch, cariad nad oes ei uwch,

Plygwch, addolwch, cans hwn yw eich Duw.

**Sleid 30:** Sleid ddu

* Roedd Iesu wedi byw bywyd perffaith ar y ddaear. Doedd e erioed wedi gwneud dim o’i le. Doedd neb yn gallu darganfod unrhyw dystiolaeth yn ei erbyn. Felly fe wnaeth yr offeiriaid a’r arweinwyr Iddewig ffeindio pobl oedd yn fodlon dweud celwydd am Iesu. Pan oedd Iesu’n sefyll o flaen Peilat, dyma Peilat yn dweud wrtho, “Felly, ti ydy Brenin yr Iddewon, ie?” “Ti sy'n dweud,” atebodd Iesu.

**Sleid 31:** Peilat, Iesu a’r dyrfa

* Roedd Peilat ei hun yn gwybod bod Iesu’n wahanol, ac hefyd ei fod e’n ddyn dieuog. Ond, roedd ganddo ormod o ofn i’w adael yn rhydd. Roedd y bobl wedi dewis rhyddhau Barabbas, ac roedden nhw’n gweiddi am i Iesu gael ei groeshoelio.

**Sleid 32:** Iesu ar y groes

* Croeshoeliwyd Iesu yn y canol rhwng dau leidr. Roedd arwydd uwch ei ben yn dweud beth oedd y cyhuddiad yn ei erbyn: DYMA IESU — BRENIN YR IDDEWON.

**Sleid 33:** y bedd gwag

* Ond wrth gwrs, nid dyna ddiwedd y stori. Ar fore’r trydydd dydd atgyfododd Iesu. Doedd marwolaeth ddim yn gallu dal gafael arno. Roedd y bedd yn wag, ac fe welodd dros 500 o bobl Iesu yn y diwrnodiau ar ôl iddo atgyfodi.

**Sleid 34:** sleid ddu

* Mae Cristnogion ar draws y byd yn dathlu bod Iesu Grist yn fyw, Haleliwia! Canwn emyn i ddathlu’r newyddion da. (Caneuon Ffydd 422: Eddie Jones)

6 pennill – rhai byr ydyn nhw.

**Sleidiau 35-37**: Geiriau’r emyn isod

Molwn di, O Arglwydd Dduw, Haleliwia!

Mae yr Iesu eto’n fyw, Haleliwia!

Er ei hoelio ar y groes, Haleliwia!

Mae yn fyw o oes i oes, Haleliwia!

Brenin nef yn Geidwad dyn, Haleliwia!

Mae’n ein caru ni bob un, Haleliwia!

**Sleid 38:** Sleid ddu.

* **Gweddïwn:** Ein Tad, diolch i ti am Iesu y brenin addfwyn. Diolch i ti am y brenin sy’n haeddu ei anrhydeddu a'i foli am byth bythoedd! Iesu ydy'r Brenin am byth! Fe ydy'r Duw anfarwol, anweledig! Fe ydy'r unig Dduw sy'n bod! Diolch am eiriau’r Beibl sy’n cyhoeddi’n glir fod Iesu yn frenin ar frenhinoedd ac yn arglwydd ar arglwyddi. Helpa ni i ddathlu’r newyddion da fod Iesu Grist yn fyw, a bod neges y Pasg yn berthnasol i bawb o bobl y byd. Amen.